Juhani Lehtonen, 48, ei ole koskaan omistanut kännykkää – Lankapuhelin­verkkoa ajetaan alas, mutta kymmeniltä­tuhansilta löytyy yhä vanhan ajan puhelin

Vanhat lankapuhelinlinjat katoavat Suomesta vuoteen 2025 mennessä, arvioidaan alueellisten puhelinyhtiöiden Finnet-liitosta. Se vauhdittaa perinteisen lankapuhelinten jäämistä historiaan – tosin laitteesta ei välttämättä tarvitse luopua, vaan sen voi ainakin osassa Suomea kytkeä myös kiinteään laajakaistaan.

Vantaalainen Juhani Lehtonen, 48, on innokas tietokilpailujen ja visojen harrastaja ja tarttuu siksi puhelimensa luuriin päivittäin. Siis nimenomaan tarttuu luuriin: hän ei sanojensa mukaan ole koskaan omistanut kännykkää.

Se tekee hänestä harvinaisen sekä ystäväpiirissään että laajemminkin suomalaisten joukossa.